Benna Namugwanya

Benna Namugwanya Bugembe (née Benna Namugwanya) ta kasance 'yar siyasar ƙasar Uganda ce. Ita ce ƙaramar ministar birnin Kampala a majalisar ministocin Uganda. An naɗa ta a wannan matsayi a ranar 6 ga watan Yuni 2016.  A lokaci guda tana aiki a matsayin Wakiliyar Mata na Gundumar Mubende a majalisar ta 10 (2016-2021). 

 Tarihi da ilimi 
An haife ta a ranar 21 ga watan Satumba 1967, a gundumar Mubende ta zamani. Ta halarci Kwalejin Saint Edwards , a Bukuumi, a gundumar Kakumiro ta zamani, don karatunta na O-Level. Ta koma Saint Kizito High School Bethany , a Ngugulo, a gundumar Mityana ta zamani, don karatunta na A-Level.  A cikin shekarar 1989, an shigar da ita Jami'ar Makerere, a Kampala, birni mafi girma kuma babban birnin Uganda. Ta kammala karatu a shekarar 1992 tare da Bachelor of Education. Daga baya a cikin shekarar  2006, wannan Jami'ar ta ba ta kyautar Jagoran Ilimi (Master of Education). Benna Namugwaya kuma tana da Diploma a Gudanar da Albarkatun Ɗan Adam, wacce ta samu daga Cibiyar Gudanarwa ta Uganda a shekarar 2007 da Takaddun Shaida a Dokokin Gudanarwa, wanda Cibiyar Ci Gaban Shari'a ta bata a shekarar 2009. 

 Aikin 
Aikinta na farko ita ce malama a makarantar sakandare ta Alliance, tana aiki a wannan matakin har zuwa shekara ta 1995. Ta koma Kwalejin Saint Augustine, a Wakiso, yaina koyarwa a can daga shekarun 1996 har zuwa 1998. 

A cikin shekarar 1998, ƙaramar Hukumar Mubende ta ɗauki Benna Namugwanya aiki, a matsayin Sufeto na Makarantu, tana yin wannan aikin na tsawon shekaru shida. A cikin shekarar 2004, an ƙara mata girma zuwa matsayin mataimakiyar Jami'ar Ilimi, a gundumar Mubende, tana yin wannan aikin na shekara ɗaya. A shekara ta 2005, an sake ba ta muƙamin Mukaddashiyar Jami'ar Ilimi na gundumar, inda ta yi aiki na tsawon shekaru biyu a wannan matsayi. Ta zama Jami'ar Ilimi ta Gundumar a shekarar 2007, tana yin hidima a wannan aikin har zuwa shekara ta 2010. 

A shekara ta 2011 ta shiga siyasar zaɓe ta Uganda, inda ta tsaya takara a mazaɓar mata na gundumar Mubende, a ƙarƙashin tikitin jam'iyyar siyasa ta National Resistance Movement mai mulki. Ta yi nasara kuma aka sake zaɓen ta a shekarar 2016.  A cikin jerin sunayen majalisar ministocin, wanda aka fitar a ranar 6 ga watan Yuni 2016, an naɗa Namugwanya a matsayin ƙaramar ministar kula da harkokin babban birnin Kampala, inda ta maye gurbin Beti Olive Namisango Kamya-Turomwe, cikakkiyar ministar majalisar. 

 Duba kuma 

 Majalisar ministocin Uganda
 Majalisar Uganda
 Babban Birnin Kampala

 Manazarta 

Rukuni:Haihuwan 1967
Rukuni:Rayayyun mutane